แรงซื้อหุ้นใหญ่หนุน SET ปิดเช้าบวก 11 จุด ทะลุแนวต้าน 1,600! บ่ายเสี่ยงเจอขายทำกำไร
แรงซื้อหุ้นใหญ่หนุน SET ปิดเช้าบวก 11 จุด ทะลุแนวต้าน 1,600! บ่ายเสี่ยงเจอขายทำกำไร โดยดัชนีช่วงเช้าปิดที่ระดับ 1,604.85 จุด เพิ่มขึ้น 11.26 จุด หรือ 0.71% มูลค่าการซื้อขาย 5.34 หมื่นล้านบาท
1 มิ.ย. 2564

ผู้สื่อข่าวรายงานว่า ดัชนีช่วงเช้าปิดที่ระดับ 1,604.85 จุด เพิ่มขึ้น 11.26 จุด หรือ 0.71% มูลค่าการซื้อขาย 5.34 หมื่นล้านบาท
10 หุ้นดันดัชนีเช้านี้

ด้านน.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นได้ดีกว่าคาด จากแรงหนุนหุ้นในกลุ่มพลังงานขึ้นมาอย่างสดใส ตามราคาน้ำมันทรงตัวในระดับสูงตามการฟื้นตัวเศรษฐกิจโลก ซึ่งความต้องการใช้น้ำมันสูงขึ้นจากการเปิดเมืองได้มากขึ้น แต่ยังต้องติดตามการประชุมกลุ่มโอเปกพลัสวันนี้ คาดว่าจะเพิ่มกำลังการผลิตตามแผนเดิม และในช่วงปลายสัปดาห์ต้องติดตามตัวเลขภาคแรงงานของสหรัฐฯ ทั้งตัวเลขการจ้างงานนอกภาคเกษตรและอัตราการว่างงาน
ส่วนบ้านเรา ยังมีความคาดหวังการทยอยฉีดวัคซีนโควิด-19 ทั่วประเทศที่จะเริ่มในวันที่ 7 มิ.ย.นี้ ตามแผนของภาครัฐฯ และในทางเทคนิคดัชนีฯสามารถยืนเหนือ 1,580 จุดได้เมื่อวานนี้ ทำให้เป็นโมเมนตัมที่ดี ส่งผลให้วันนี้ดัชนีฯทะลุด่านมายืนเหนือ 1,600 จุดได้
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงมี upside ไปได้ไม่ไกลหลังจากขึ้นมาเหนือ 1,600 จุด และอาจเผชิญแรงขายทำกำไรระหว่างทาง พร้อมให้แนวรับ 1,590 จุด ส่วนแนวต้าน 1,610-1,615 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
HANA    มูลค่าการซื้อขาย  2,790.79 ล้านบาท  ปิดที่  67.25 บาท เพิ่มขึ้น  7.00 บาท
GPSC    มูลค่าการซื้อขาย  2,144.70 ล้านบาท  ปิดที่  75.75 บาท เพิ่มขึ้น  2.75 บาท
KCE     มูลค่าการซื้อขาย  1,880.37 ล้านบาท  ปิดที่  75.00 บาท เพิ่มขึ้น  4.75 บาท
RCL     มูลค่าการซื้อขาย  1,368.59 ล้านบาท  ปิดที่  55.50 บาท เพิ่มขึ้น  1.25 บาท
KBANK   มูลค่าการซื้อขาย  1,297.51 ล้านบาท  ปิดที่ 119.50 บาท เพิ่มขึ้น  0.50 บาท